เอไอเอสพร้อมขายไอโฟน4
เอไอเอสตามเพื่อนมาติดๆเตรียมวางจำหน่ายไอโฟน4หลังบรรลุข้อตกลงกับแอปเปิล ด้านทรูดีเดย์วางจำหน่ายทั้งรุ่น 16 และ 32 กิ๊กกะไบต์สิ้นเดือนก.ย.นี้
27 ก.ย. 2553

เอไอเอสตามเพื่อนมาติดๆเตรียมวางจำหน่ายไอโฟน4หลังบรรลุข้อตกลงกับแอปเปิล ด้านทรูดีเดย์วางจำหน่ายทั้งรุ่น 16 และ 32 กิ๊กกะไบต์สิ้นเดือนก.ย.นี้
รายงานข่าวจากบริษัท แอดวานซ์ อินโฟร์ เซอร์วิส หรือ เอไอเอส แจ้งว่า ขณะนี้การเจรจากับทาง บริษัท แอปเปิล อิงค์ เพื่อนำไอโฟนเข้ามาจำหน่ายได้สิ้นสุดลงแล้ว ซึ่งส่งผลให้เอไอเอสจะเป็นผู้ให้บริการอีก 1 ราย ที่จะขายไอโฟน โดยคาดว่าจะนำรุ่นไอโฟน 4  เข้ามาจำหน่ายเร็วๆ นี้  
การตัดสินใจนำไอโฟนเข้ามาจำหน่ายเป็นรายที่ 3  ต่อจาก บริษัท ทรูมูฟ และ บริษัท โทเทิ่ล แอ็คเซ็ส คอมมูนิเคชั่น หรือ ดีแทค  ครั้งนี้  เพื่อรองรับกับใบอนุญาตใหบริการ หรือ ไลเซ่นส์ 3 จี ของคณะกรรมการกิจการโทรคมนาคมแห่งชาติ หรือ กทช.  ที่เอไอเอสมีความพร้อมเต็มที่จะเข้าร่วมประมูลในนามบริษัท แอดวานซ์ ไวร์เลส เน็ทเวิร์ค 
สำหรับตลาดไอโฟนในไทยสิ้นปีนี้  คาดว่าจะอยู่ที่ประมาณ 3 แสนเครื่อง แบ่งเป็น ทรูมูฟ 2 แสนเครื่อง และ ดีแทค 1 แสนเครื่อง  โดยความต้องการของไอโฟนยังคงมีอยู่อย่างต่อเนื่อง  แม้ว่ากระแสแบล็กเบอรี่ หรือ บีบี จะได้รับความนิยมเพิ่มขึ้น  แต่จากสัดส่วนการจำหน่ายของทั้ง 2 รายพบว่า ไอโฟน 60-70% ขณะที่บีบีอยู่ในอัตรา 30-40%  



ไอโฟน4
นายวิเชียร เมฆตระการ หัวหน้าคณะเจ้าหน้าที่ผู้บริหารเอไอเอส กล่าวว่า การมีสมาร์ทโฟนหลายรุ่นเข้ามาจำหน่ายถือเป็นหนึ่งในแผนการรองรับไลเซ่นส์ 3 จีที่จะเกิดขึ้น เพราะการประมูลไลเซ่นส์ 3 จี ไม่ได้หมายถึงการลงทุนด้านโครงข่ายเพียงอย่างเดียว แต่ยังรวมถึงเครื่องมือถือที่พร้อมรองรับการใช้งานด้วย 
ทั้งนี้  หากเข้าสู่การใช้งาน 3 จี  คาดว่าค่าบริการใช้งานอินเทอร์เน็ตและดาต้าที่จะเรียกเก็บจะไม่สูงขึ้นจากเดิม คือ ประมาณ  650 บาทต่อเดือน  แต่สิ่งที่ผู้ใช้บริการจะได้รับคือสปีดการดาวน์โหลดข้อมูลที่เร็วและขนาดข้อมูลที่ใหญ่ขึ้น  ซึ่งเท่ากับว่าผู้ใช้ได้ใช้บริการที่มีราคาถูกกว่าระบบ 2 จีอยู่แล้ว 
นายปพนธ์ รัตนชัยกานนท์ ผู้ช่วยกรรมการผู้จัดการใหญ่ และรองหัวหน้ากลุ่มคณะผู้บริหารด้านการพาณิชย์ ทรู คอร์ปอเรชั่น กล่าวว่า  การที่เอไอเอสตัดสินใจเข้ามาในตลาดไอโฟน  จะทำให้ตลาดมีความตื่นเต้นมากขึ้น และไม่ได้ส่งผลกระทบต่อยอดขายไอโฟนของทรู  
ทั้งนี้ เพราะปัจจุบันทรูไม่ได้คำนึงถึงยอดขายว่าจะต้องเติบโตมาก  แต่เน้นในเรื่องของจำนวนผู้ใช้รายใหม่ของบริการต่างๆ ในเครือทรูที่เพิ่มขึ้นมากกว่า ซึ่งที่เห็นได้ชัดเจน  คือ จำนวนผู้ใช้บริการรายเดือน หรือ โพสต์เพด ของทรู ที่เติบโตขึ้นถึง 70%   
ในส่วนของทรูเตรียมจำหน่ายไอโฟน 4 ความจุ 16 และ 32 กิ๊กกะไบต์ ภายในสิ้นเดือนนี้ ซึ่งทรูยังคงมีความได้เปรียบในเรื่องของการเชื่อมต่ออินเทอร์เน็ตไร้สายความเร็วสูง หรือ ไว-ไฟ  เนื่องจากเอไอเอส และ ดีแทค ไม่มี 
นายธนา เธียรอัจฉริยะ รองประธานเจ้าหน้าที่บริหาร ดีแทค กล่าวว่า ตลาดสมาร์ทโฟนจะคึกคักมากขึ้น  และคาดว่าการวางจำหน่ายไอโฟน 4 ของเอไอเอส และ ดีแทค  จะเป็นวันเดียวกัน